貴溪隔岸有二巖僕舊遊也聞子暢受秋租於彼以詩寄之
作者：趙蕃
朝代：宋

paragraphs: 黄巖嶄絕人人居，徐巖蟠鬰處士廬。
扁舟半載泊南岸，折梅看雪頻携壺。
黄巖夾道松百株，風來迎送齊笙竽。
壇崩殿古黄冠癯，懸巖石刻墨可模。
徐巖觸目多荒蕪，啼嘯往往紛鼪鼯。
廢基斷砌或有無，名字不復知誰渠。
聞君奉檄方受租，播糠瞇目莫與娛。
作詩爲君道何如，尋幽速遣從騎驅。
賦成孰寄當念吾，不用寒溫枉素書。